Drie ‘stropers’ in hofDie Van Deventer-broers. Die broers Deon (48) en Nick van Deventer (51) het Maandag saam met Onwand Muchagowa (34) in die Louis Trichardt-landdroshof verskyn. Brig. Motlafela Mojapelo, woordvoerder van die polisie, het gesê die drie het verskyn op aanklagte wat verband hou met renosterstropery. “Die saak is tot Maandag (16 Januarie) uitgestel vir verdere ondersoek. Die verdagtes bly in aanhouding.” Die drie mans is Saterdag deur lede van die Limpopo-polisie se eenheid vir bedreigde spesies in die Makhado-gebied in hegtenis geneem nadat hulle na bewering probeer het om ŉ renosterhoring te verkoop. Mojapelo het gesê die eenheid het inligting ontvang dat die horing verkoop gaan word. Die beamptes het die inligting opgevolg en die verdagte motor buite Louis Trichardt opgemerk. Volgens Mojapelo het die verdagtes in die motor besef hulle word agtervolg en weggejaag. Hulle het ŉ voorwerp by die motorvenster uitgegooi. Onwand Muchagowa saam met een van die Van Deventer-broers tydens hul inhegtenisname. “Een van die polisievoertuie het stilgehou en die voorwerp gaan haal, terwyl die ander polisievoertuig die verdagtes agternagesit het. Drie verdagtes is op die Vivo-pad buite Louis Trichardt in hegtenis geneem,” het hy gesê. Mojapelo het gesê die voorwerp wat uit die motor gegooi is, is ŉ renosterhoring. Die horing hou vermoedelik verband met ŉ stropingsvoorval in die Witpoort-gebied vroeër vandeesweek toe ŉ renosterkoei en haar kalf geskiet en onthoring is. Forensiese toetse sal gedoen word om die oorsprong van die horing te bevestig Mojapelo gesê die polisie stel ondersoek in om te bepaal of die drie met nog stropingsvoorvalle verbind kan word. Die polisie het ook op die verdagtes se voertuig beslag gelê.